དེ་ལྟར་ན་དེ་ལྟ་བུའི་རྣལ་འབྱོར་རོ་གཅིག་སྨྲ་དགོས་པར་འགྱུར་ལ། དེ་སྨྲ་ན་སྤྲོས་བྲལ་ཆུང་འབྲིང་ཡང་རོ་གཅིག་གི་
རྣལ་འབྱོར་དུ་སྨྲ་དགོས་ཏེ། རྒྱུ་མཚན་མཚུངས་པའི་ཕྱིར་རོ། དེ་ཡང་སྤྲོས་བྲལ་གྱི་སྐབས་སུ་ཆོས་ཐམས་ཅད་སྟོང་
ཉིད་དུ་རྟོགས་པ་ཡོད་ཀྱང་། སྟོང་ཕྱོགས་ལ་བདེ་ཞིང་སྣང་ཕྱོགས་ལ་ཅུང་ཟད་མི་བདེ་བ་ཡོད་པར་བཤད་པས་ཇི་ལྟ་བའི་
ཟུང་འཇུག་གི་རྟོགས་པ་མེད་ལ། རོ་གཅིག་གཤའ་མ་རྟོགས་པས་སྣང་བ་གྲ་མ་ཆགས་ཟུར་མ་ཉམས་པ་བཤད་པས་
དེས་ན་གཉིས་ཆོས་དུ་མ་ཟུང་འཇུག་ཏུ་རོ་གཅིག་པ་སྐབས་འདིའི་རོ་གཅིག་ཏུ་འཐད་པ་ཡིན་ནོ། དེ་ཡང་རྗེ་མི་ལས།
སྣང་སྟོང་གཉིས་མེད་ཆོས་སྐུ་ལ། འཁོར་འདས་གཅིག་ཏུ་ཉམས་སུ་མྱོང་། སངས་རྒྱས་༄༅། སེམས་ཅན་འདྲེས་
པ་ན། རོ་གཅིག་མཐའ་རུ་ཕྱིན་པ་ཡིན། ཞེས་དང་། བསམ་མི་ཁྱབ་པའི་རྒྱུད་དེ་ཉིད་ལས། གསུམ་པ་དཔའ་བར་
འགྲོ་བའི་ཏིང་འཛིན་གྱིས། དུ་མ་རོ་གཅིག་ས་བཅུའི་རྟོགས་པ་འཆར། དུས་གསུམ་རྒྱལ་བའི་སྲས་པོ་གཞན་དོན་
མཛད། རྩེ་མོ་ཐོབ་ནས་འཕེལ་བ་རྒྱུན་མི་འཆད། ཅེས་པ་དེའོ། དེ་ལྟར་བསྐྱངས་པས། ཉམས་མྱོང་གི་དྲི་མ་དག །
ལམ་གྱི་རྟོགས་པ་དང་རང་བཞིན་གནས་ལུགས་དང་འདྲེས་ནས་མཉམ་རྗེས་དང་དྲན་ཡེངས་མེད་པའི་སྒོམ་མེད་ཀྱི་
རྟོགས་པ་འཆར་རོ། ལྡོང་ལ་ཕྱི་པས། ཡང་དག་དྲན་པ་རྟོགས་ནས་སྒོམ་དང་བྲལ། མ་བསྒོམས་རང་བྱུང་ཡེ་ཤེས་
འདུ་འབྲལ་མེད། མཉམ་བཞག་ཡེ་ཤེས་འཁོར་ཡུག་བསྒོམ་མེད་ཡིན། ཞེས་པས་བསྒོམ་བྱ་སྒོམ་བྱེད་དང་བྲལ་
བས་ཤེས་བྱའི་བག་ཉལ་གྱི་སྒྲིབ་པ་ཕྲ་བའི་ཕྲ་བ་ཡོད་པའི་ཆ་ནས་སྒོམ་མེད་ཆུང་ངུ་།